'I-Zanu PF Kumele Itshengiswe Ukuthi Yesaba Umnyama Ongelampisi ngeDevolution'
I-Public Policy Research Institute of Zimbabwe, ibe lomhlangano koBulawayo kuhlaziywa imbangela yokunganikwa kwezabelo amandla okubusa lanxa kukusisekelo sombuso.
BULAWAYO — Ingcwethi kwezokubuswa kwelizwe zithi kumele ibandla leZanu PF litshengiswe ukuthi lesaba umnyama ongelampisi anduba linike amabandla okuzibusa ezabelweni ngoba lisesabela ukuthi ukwenza lokhu kuzabhidliza ilizwe. Lokhu kwenza lihle liyalele khatshana ukubeka imithetho engaphungula amandla kahulumende iwanike izabelo. Inhlanganiso yokucubungula iPublic Policy Research Institute of Zimbabwe, iphathe umhlangano lengcwethi kwezombusazwe kanye lamagqwetha ngoLwesihlanu koBulawayo kuhlaziywa imbangela yokunganikwa kwezabelo amandla okubusa lanxa lokhu kukusisekelo sombuso. Isisekelo sombuso sanquma ukuthi iphalamende izabeka umthetho oyiwo ozasetshenziswa ukusa amabandla ezabelweni kodwa lokhu akukenzakali. UDr Samukele Hadebe umqondisi wenhlanganiso ye PRIZ uthi kulokwesaba kubandla leZanu PF ukuthi uhulumende angaphungula amandla akhe kulakho ukuthi izabelo zixhwale zihlamuke ilizwe licine liqunywaqunyiwe. Uthi lokhu akumangalisi ngoba vele izwekazi leAfrica laphongubanjwaniswa ngamakhiwa, kwezinye izikhathi kubanjwaniswa abantu ababevele bengadlelani. Wengeze esithi okudingekayo khathesi yikuthembana phakathi kukahulumende labantu bakhe. Ingqwetha, ingcitshi kwezamalungelo oluntu, uMnumzana Tineyi Mukwevo, uthi lanxa isisekelo sombuso sikhuluma ngokwabiwa kwamandla ezabelo, siya siziphikisa okuzenza kubenzima ukubeka umthetho ozalungisa loludaba. Uthi kwezinye izigaba isisekelo sombuso sithi amandla azanikwa izabelo kodwa kwezinye sithi ilizwe leZimbabwe lizakubuswa amandla evela esigodlweni. Wengeze esithi akucaci ukuthi imali yomthelo iyabe ithathwa nguhulumende kumbe yizabelo kuthi njalo abantu bayabe beqhatshwa nguhulumende okutshiya izabelo zingela mandla. Uqhubeke esithi kuzadinga ukuthi isisekelo sombuso esitsha siguqulwe anduba izabelo zithole amandla okuzibusa. UDr Hadebe uthi bayakhuthaza uzulu ukuthi aqhubeke ekhulumisana labammeli bakhe ukuze kudingwe indlela zokulungisa loludaba. Uthi uhulumende seqalile ukulungisa imithetho ekhangelelwe ukuphathisa kungakho ulethemba ukuthi idale lephalamende alikhohlwanga ngaloludaba. Umhlangano lo uphathwe ngaphansi kohlelo lwe Provincial Councils Support Project olujonge ukuphathisa uzulu labammeli bephalamende bezigabeni zeMaNdebeleni lakoBulawayo ukugcwalisa izimiso ezabekwayo ngodaba lokusa amandla ezabelweni.